**Informatīvais ziņojums**

**par Direktīvā 2009/72/EK noteikto prasību**

**elektroenerģijas pārvades sistēmas operatora nodalīšanai ieviešanas pārvērtēšanu**

**Saturs**

[Ievads 3](#_Toc3205701)

[1. Direktīvas 2009/72/EK prasības un tās ieviešanas prakse 4](#_Toc3205702)

[2. Direktīvas 2009/72/EK prasību ieviešana Latvijā 7](#_Toc3205703)

[3. PSO darbība šobrīd 10](#_Toc3205704)

[4. Pārvades sistēmas aktīvu raksturojums 13](#_Toc3205705)

[5. Pārvades sistēmas aktīvu piederības maiņas ietekme uz iesaistītajām pusēm un Baltijas elektroenerģijas tirgus attīstību 17](#_Toc3205706)

[5.1 Ietekme uz AS “Latvenergo” un *Latvenergo* koncernu 17](#_Toc3205707)

[5.2 Ietekme uz elektroenerģijas pārvades tīkla attīstību un AST 19](#_Toc3205708)

[5.3 Ietekme uz tarifu 20](#_Toc3205709)

[5.4 Ietekme uz valsts budžetu 21](#_Toc3205710)

[6. Secinājumi 23](#_Toc3205711)

[7. Turpmākie soļi un izmaiņas tiesību aktos, kas nepieciešamas, ieviešot modeli “Pilnīga īpašumtiesību nodalīšana” 24](#_Toc3205712)

## **Ievads**

Informatīvais ziņojums ir sagatavots atbilstoši Ministru kabineta 2011.gada 12.janvāra rīkojuma Nr.12 ”*Par Koncepciju par nepieciešamajām darbībām Eiropas Parlamenta un Padomes 2009.gada 13.jūlija Direktīvā*[*2009/72/EK*](http://eur-lex.europa.eu/eli/dir/2009/72/oj/?locale=LV)*par kopīgiem noteikumiem attiecībā uz elektroenerģijas iekšējo tirgu un par Direktīvas*[*2003/54/EK*](http://eur-lex.europa.eu/eli/dir/2003/54/oj/?locale=LV)*atcelšanu noteiktajai elektroenerģijas pārvades sistēmas operatora nodalīšanai*” (turpmāk – MK rīkojums Nr.12) kopsavilkuma III daļā dotajam uzdevumam, Ekonomikas ministrijai, izvērtējot izvēlētā pārvades sistēmas operatora īpašumtiesību nodalīšanas modeļa ietekmi uz Baltijas elektroenerģijas tirgus attīstību un *Latvenergo* koncerna finanšu situāciju, izskatīt iespēju ieviest pilnīgu pārvades sistēmas operatora (turpmāk - PSO) īpašumtiesību nodalīšanu.

Eiropas Parlamenta un Padomes 2009.gada 13.jūlija Direktīva 2009/72/EK par kopīgiem noteikumiem attiecībā uz elektroenerģijas iekšējo tirgu un par Direktīvas 2003/54/EK atcelšanu (turpmāk – Direktīva 2009/72/EK) ietilpst Trešajā enerģētikas pakotnē un tajā ir ietvertas galvenās tiesību normas elektroenerģijas tirgus pareizas darbības nodrošināšanai, tostarp, noteikumi par PSO nodalīšanu no elektroenerģijas piegādātājiem un ražotājiem. Ziņojums izstrādāts, atsaucoties uz Direktīvas 2009/72/EK IV nodaļas un V nodaļas pantu prasībām. Lai ieviestu Direktīvas 2009/72/EK prasības normatīvajos aktos Latvijā un noteiktu elektroenerģijas PSO nodalīšanas modeli, 2011.gadā tika izstrādāta “Koncepcija par nepieciešamajām darbībām Eiropas Parlamenta un Padomes 2009.gada 13.jūlija Direktīvā 2009/72/EK par kopīgiem noteikumiem attiecībā uz elektroenerģijas iekšējo tirgu un par Direktīvas 2003/54/EK atcelšanu noteiktajai elektroenerģijas pārvades sistēmas operatora nodalīšanai” (turpmāk – Koncepcija). Koncepcijas ietvaros tika izvēlēts un secīgi ieviests modelis, kas paredz neatkarīga sistēmas operatora izveidošanu. Vienlaikus tika noteikts 2015.gadā izskatīt iespēju ieviest pilnīgas PSO īpašumtiesību nodalīšanas modeli.

Ziņojuma mērķis ir izskatīt pilnīgas īpašumtiesību nodalīšanas modeļa ieviešanas iespēju.

### Direktīvas 2009/72/EK prasības un tās ieviešanas prakse

Saskaņā ar Direktīvu 2009/72/EK Eiropas Savienības (turpmāk - ES) dalībvalstīm ar 2012.gada 3.martu jānodrošina, ka visi uzņēmumi, kam pieder pārvades sistēma, darbojas kā PSO[[1]](#footnote-2). Tāpat, PSO rīcībā ir vajadzīgie cilvēkresursi, tehniskie, fiziskie un finanšu resursi, lai tie varētu pildīt Direktīvā 2009/72/EK noteiktos pienākumus un veikt elektroenerģijas pārvades darbības[[2]](#footnote-3).

Direktīva 2009/72/EK definē trīs īpašumtiesību nodalīšanas modeļus.

**1.modelis - pilnīga īpašumtiesību nodalīšana**

Modelis paredz, ka gan pārvades sistēmas operatora funkcijas, gan pārvades sistēmas pakalpojumu nodrošināšanai nepieciešamie aktīvi ir jānodala no vertikāli integrētā komersanta (skatīt 1.attēlu).

1.attēls

*Pilnīgas īpašumtiesību nodalīšanas modelis*



**2.modelis - neatkarīgs sistēmas operators**

 Modelis nosaka, ka pārvades operatora funkcijas nodala no vertikāli integrētā komersanta, bet pārvades sistēmas aktīvus pārvalda atsevišķa persona, kura ietilpst vertikāli integrētā komersanta sastāvā. Lai nodrošinātu maksimālu šo modeļa darbības efektivitāti, regulatīvai iestādei tiek dotas īpašas tiesības uzraudzīt pārvades sistēmas operatora un sistēmas aktīvu īpašnieka savstarpējās attiecības, kā arī izdot saistošus lēmumus, lai nodrošinātu pārvades sistēmas operatora neatkarības prasību ievērošanu. Šo prasību nodrošināšanai, pārvades operatoram un sistēmas aktīvu īpašniekam ir pienākums reizi gadā iesniegt regulatīvajai iestādei ziņojumus par to atbilstību sertificēšanas prasībām, spēju ievērot saistības un par neatkarības atbilstības programmas izpildi (skatīt 2.attēlu).

2.attēls

*Neatkarīga sistēmas operatora modelis*



**3.modelis - neatkarīgs pārvades operators**

 Neatkarīga pārvades operatora modelis paredz, ka pārvades funkciju veic nodalīts pārvades sistēmas operators un pārvades sistēmas pakalpojumu sniegšanai nepieciešamie aktīvi pieder pārvades sistēmas operatoram, bet pats operators paliek iekļauts vertikāli integrētā uzņēmuma sastāvā. Lai nodrošinātu pārvades operatora neatkarības prasību maksimāli efektīvu uzraudzību, šim nosacījumam tiek veidots īpašs uzraudzības orgāns uzņēmuma sastāvā – uzraudzības padome. Tāpat regulatīvai iestādei tiek dotas īpašas pilnvaras uzraudzīt pārvades sistēmas operatora un vertikāli integrētā uzņēmuma savstarpējās attiecības, kā arī izdot saistošus lēmumus, lai nodrošinātu pārvades sistēmas operatora neatkarības prasību ievērošanu (skatīt 3.attēlu).

3.attēls

*Neatkarīga pārvades operatora modelis*



Lai ieviestu Trešo enerģētikas pakotni, ES dalībvalstis izvēlējās sev piemērotāko no trim PSO īpašumtiesību nodalīšanas modeļiem, kas atbilst Direktīvā 2009/72/EK iekļautajam regulējuma pamatmērķim, proti, novērst jebkādus interešu konfliktus starp pārvades operatoru un ražotājiem un tirgotājiem.

Saskaņā ar ENTSO-E 2018.gadā veikto aptauju, kuras rezultātus prezentēja AST, pilnīgs īpašumtiesību nodalīšanas modelis ieviests 14 ES dalībvalstīs, neatkarīga pārvades operatora modelis – 6 ES dalībvalstīs, neatkarīga sistēmas operatora modelis – vienā ES dalībvalstī – Latvijā. Detalizēts īpašumtiesību modeļu sadalījums ES dalībvalstīs norādīts 4.attēlā.

4.attēls

*Īpašumtiesību tiesību modeļu sadalījums ES elektroenerģijā saskaņā ar ENTSO-E 2018. gada aptaujas rezultātiem*

**

PSO, kas nepiedalījās aptaujā (7)

Nav informācijas attiecībā uz sertifikāciju (2)

(5)

Vācija (DE): 50Hertz un TenneT: OU; Amprion un TransnetBW: ITO

Norvēģija (NO): OU sertifikācija vēl norit

Kipra (CY) un Šveice (CH): nav attiecināms

Zviedrija (SE): PSO sertificēts tikai saskaņā ar Zviedrijas normatīvo aktu prasībām

Neatkarīgs sistēmas operators (ISO) (1)

Neatkarīgs pārvades operators (ITO) (6)

Pilnīga īpašumtiesību nodalīšana (OU) (14)

### Direktīvas 2009/72/EK prasību ieviešana Latvijā

Ar MK rīkojumu Nr.12[[3]](#footnote-4) Latvijas Republikā tika ieviests noteikts PSO modelis, kas paredz dalītu operatora un pārvades sistēmas aktīvu īpašnieku darbību, t.i., izvēlēts neatkarīga sistēmas operatora modelis. Direktīvā 2009/72/EK noteiktās prasības Latvijā tika īstenotas pakāpeniski.

2011.gadā tika izveidota akciju sabiedrības “Latvenergo” (turpmāk – AS “Latvenergo”) meitas sabiedrība akciju sabiedrība “Latvijas elektriskie tīkli” (turpmāk – LET), kas veica pārvades sistēmas īpašnieka funkciju izpildi. LET tika ieguldīti pārvades sistēmas tehnoloģiskie aktīvi (apakšstaciju iekārtas, līnijas), ar pārvades pakalpojumu sniegšanu saistītajam nekustamajam īpašumam (apakšstaciju vadības ēkas, zeme u.c.) paliekot AS "Latvenergo" īpašumā. LET vienlaicīgi veica arī pārvades tīkla ekspluatācijas un attīstības funkcijas. Tikmēr akciju sabiedrību “Augstsprieguma tīkls” (turpmāk – AST) īstenoja sistēmas operatīvo vadību.

Saskaņā ar Ministru kabineta 2011.gada 5.decembra rīkojumu Nr.635 “Par akciju sabiedrības “Augstsprieguma tīkls” akciju pirkšanu un akciju turētāju” Latvijas valsts nopirka no AS “Latvenergo” tās meitas uzņēmumu akciju sabiedrību AST un par kapitāla daļu turētāju noteica Finanšu ministriju. AST tika nodalīta no *Latvenergo* koncerna un līdz šim brīdim īsteno elektroenerģijas pārvades sistēmas operatora funkcijas, lai izpildītu Direktīvas 2009/72/EK prasības par neatkarīgu PSO. AST funkciju izpildei nepieciešamie pārvades sistēmas aktīvi (turpmāk arī – aktīvi) un tās ekspluatācijas un attīstības darbības tika nodrošinātas kā aktīvu nomas pakalpojums, ko sniedza *Latvenergo* koncernā ietilpstošā LET – tika ieviests īpašumtiesību nodalīšanas modelis *Neatkarīgs sistēmas operators* (ISO)*.*

MK rīkojumā Nr.12 ieviestajam īpašumtiesību nodalīšanas modelim – neatkarīgam sistēmas operatoram, tika saskatītas šādas priekšrocības:

* nav ietekmes uz valsts budžetu;
* salīdzinājumā ar pilnīgu īpašumtiesību nodalīšanu vai neatkarīgu pārvades operatoru mazāka ietekme uz vertikāli integrēta uzņēmuma - AS "Latvenergo" aizņēmumu portfeli;
* kontrolējams izmaksu pieaugums, kas būtiski neietekmē elektroenerģijas gala tarifus;
* tiek nodrošināta PSO darbības nepārtrauktība, jo PSO nav jāslēdz jauni līgumi un no jauna jāapstiprina sistēmas pakalpojumu tarifi.

Vienlaikus tika apzināti izvēlētā risinājuma trūkumi (galvenokārt, palielināts administratīvais un izmaksu slogs) un MK rīkojumā Nr.12 tika iekļauts nosacījums pārvērtēt PSO ieviešanas modeli 2015.gadā, izskatot iespēju veikt pilnīgu īpašumtiesību nodalīšanu.

Arī pilnīgas īpašumtiesību nodalīšanas modelis tika atzīts par piemērotu, jo ar to sasniedzams Direktīvā 2009/72/EK izvirzītais mērķis – nodrošināt neatkarīga PSO izveidošanu, neatstājot ietekmi uz valsts budžetu, vienlaikus samazinot administratīvās izmaksas.

2011.gadā tika uzskatīts, ka pilnīgas īpašumtiesību nodalīšanas rezultātā ievērojami palielināsies AS “Latvenergo” aizņēmumu izmaksas sakarā ar to, ka pasliktināsies uzņēmuma kredītspēju. Tā kā Direktīvas 2009/72/EK ieviešana notika laikā, kad AS “Latvenergo” bija piesaistījusi finansējumu (iepriekšējos periodos) ar ļoti izdevīgiem finansēšanas nosacījumiem un finanšu krīzes sekas finanšu tirgos vēl nebija pārvarētas, bet pilnīga īpašumtiesību nodalīšana dotu aizdevējiem tiesības atprasīt aizdevumus vai pārskatīt finansējuma cenu, kas rezultētos būtiskā finanšu izmaksu pieaugumā, 2011.gadā netika ieviests pilnīgas īpašumtiesību nodalīšanas modelis.

Ar Sabiedrisko pakalpojumu regulēšanas komisijas (turpmāk – Regulators) padomes 2013.gada 30.janvāra lēmumu Nr.18 „Par elektroenerģijas pārvades sistēmas operatora sertificēšanu” (turpmāk - Lēmums) Regulators sertificēja un apstiprināja AST kā neatkarīgu PSO, vienlaikus uzdodot 24 mēnešu laikā no Lēmuma pieņemšanas brīža pārņemt pārvades tīkla ekspluatācijas un attīstīšanas funkciju.

Attiecīgi, izpildot Lēmumu, 2015.gada 1.janvārī AST pārņēma pārvades tīkla ekspluatācijas un attīstīšanas funkciju (aktīvu ikdienas uzturēšana un jaunu aktīvu radīšana). AST valdījumā (uz nomas līguma pamata) nonāca aktīvi, 430 darbinieki, ražošanas līdzekļi. LET darbība tika sašaurināta līdz aktīvu iznomāšanas un finanšu plūsmas pakalpojumu sniegšanai (8 darbinieki uz 31.12.2018.). Ar pārvadi saistītā nekustamā īpašuma apsaimniekošanu un attīstīšanu turpināja veikt tā īpašnieks AS ''Latvenergo''.

Saskaņā ar Elektroenerģijas tirgus likuma 11.1 panta desmito daļu PSO katru gadu Regulatora noteiktajā kārtībā iesniedz ziņojumu par PSO atbilstību sertificēšanas prasībām, savukārt, elektroenerģijas sistēmas īpašnieks katru gadu Regulatora noteiktajā kārtībā iesniedz ziņojumu par elektroenerģijas sistēmas īpašnieka spēju ievērot saistības, kas izriet no Elektroenerģijas tirgus likuma 21.2 panta. Regulators 2018.gada 26.jūlijā pieņēma ikgadējo lēmumu, ar kuru atzina, ka AST atbilst sertificēšanas prasībām[[4]](#footnote-5), vienlaikus nosakot, ka līdz 2019.gada 1.aprīlim PSO ir jāpārņem ar aktīviem saistītā nomātā nekustamā īpašuma attīstība, jaunbūve, atjaunošanas, uzturēšanas, remonta un apkalpošanas darbi. Iznomātais, ar pārvades sistēmu saistītais, nekustamais īpašums ir AS "Latvenergo" īpašumā.

Par nekustamā īpašuma apsaimniekošanas un uzturēšanas funkciju pārņemšanu ir noslēgta vienošanās starp LET un AST, un šo funkciju pārņemšana ieviesta ar 2019.gada 1.februāri.

### PSO darbība šobrīd

PSO ir atbildīgs par elektroapgādes drošumu, elektroenerģijas ražošanas un starpvalstu savienojumu jaudu rezervēšanu un enerģijas plūsmu vadību, ņemot vērā elektroenerģijas apmaiņu ar citām savienotām pārvades sistēmām, nodrošinot pienācīgu pārvades tīkla jaudu un stabilu sistēmas darbību. PSO, attīstot pārvades sistēmu, ir atbildīgs par jaunu pārvades infrastruktūras objektu plānošanu, būvniecību un nodošanu ekspluatācijā.[[5]](#footnote-6)

PSO nodrošina elektroenerģijas plūsmu transportēšanu no elektroenerģijas ražotājiem un starpvalstu savienojumiem līdz lietotājiem (t.sk. sadales sistēmas operatoriem) vai tranzītu Latvijas Republikas teritorijā.

AST patstāvīgi uztur nepieciešamo personālu (552 darbinieki uz 31.12.2018.) un tehnisko kompetenci savas darbības nodrošināšanai.

Pamatdarbībai nepieciešamos pārvades sistēmas tehnoloģiskos aktīvus (augstsprieguma pārvades līnijas un apakšstacijas), AST nomā no LET, tai skaitā nomas darījumā iekļaujot arī to aktīvu daļu, kas pieder AS “Latvenergo” (tehnoloģiskās un biroju ēkas, zemes īpašumi, daļa no OPGW troses elektriskās daļas pārsprieguma aizsardzībai) un SIA "Lattelecom" (daļa no OPGW troses elektriskās daļas pārsprieguma aizsardzībai) (skat. 1.tabulu). No jauna radītie pārvades sistēmas aktīvi kļūst par LET īpašumu un tiek iekļauti nomāto aktīvu bāzē. LET nodrošina finansējumu no jauna radāmo aktīvu izbūvei. Nomas maksa tiek noteikta atbilstoši Regulatora apstiprinātai metodikai un tiek iekļauta pārvades sistēmas pakalpojumu tarifā.

1.tabula

*Pārvades aktīvu gada nomas maksa, milj. EUR*

|  |  |  |  |  |
| --- | --- | --- | --- | --- |
|  | **2018** | **2017** | **2016** | **2015** |
| Pārvades aktīvu gada nomas maksa, milj. EUR | 38,934 | 43,673 | 45,392 | 43,608 |

No jauna radāmie aktīvi (pārvades līnijas, apakšstacijas) AST ir jāizbūvē, rīkojoties trešo personu (LET un AS "Latvenergo") vārdā, kas rada papildus darbības. Kapitālieguldījumu saskaņošana ir jāveic arī ar LET un AS "Latvenergo".

PSO neatkarības prasību ievērošanu uzrauga Regulators, kuram ir papildus jāveic arī sistēmas īpašnieka – LET uzraudzība.

Neatkarīga sistēmas operatora modeļa ietvaros LET kā pārvades sistēmas aktīvu īpašnieks finansējumu saskaņo, pamatojoties gan uz Regulatora apstiprināto 10 gadu attīstības plānu, gan uz AST pieņemto lēmumu pamata. Nepieciešamo saskaņojumu process pašlaik ir laikietilpīgs un komplicēts. Tāpat, AST ir ierobežotas patstāvīgas finanšu līdzekļu aizņemšanās iespējas un apgrūtinātas iespējas veikt ieguldījums PSO aktīvos esošā īpašumtiesību modeļa ievaros.

Reizi gadā LET akcionāram tiek sniegta informāciju par projektu realizācijai nepieciešamajām investīcijām, lai tādējādi varētu piesaistīt finansējumu pārvades sistēmai nepieciešamo investīciju finansēšanai.

Tā kā jaunradīto pārvades sistēmas aktīvu īpašnieks ir LET nevis PSO, šobrīd grantu līgumi pārvades sistēmas attīstības projektiem tiek slēgti trīspusēji – starp AST, LET un Eiropas inovāciju un tīklu izpildaģentūru (turpmāk - INEA).

2.tabula

*AST īstenotie pārvades sistēmas projekti ar ES līdzfinansējuma piesaisti*

|  |  |  |  |  |  |
| --- | --- | --- | --- | --- | --- |
|  | **Kurzemes loks** | **Igaunijas - Latvijas 3. starpsavienojums** | **Rīgas TEC-2 - Rīgas HES līnija** | **Valmiera (LV) - Tartu (EE) līnija** | **Valmiera (LV) - Tsirgulina (EE) līnija** |
| Plānotais realizēšanas gads | 2019 | 2020 | 2020 | 2023 | 2024 |
| Apstiprinātās kopējās izmaksas, tai skaitā: | 127.4 MEUR | 102.4 MEUR | 19.98 MEUR | 23 | 22 |
| ES līdzfinansējums | 55.1 MEUR | 63.4 MEUR | 9.99 MEUR | 17.25 MEUR | 16.50 MEUR |
| Pārslodzes maksas ieņēmumi (AST) | 6.9 MEUR | 38.4 MEUR | 9.89 MEUR | 5.69MEUR | 5.445MEUR |
| Kopējais garums | 214.3 km | 180 km | 13 km | 49 km | 49 km |

2018.gada oktobrī iesniegts pieteikums ES līdzfinansējuma saņemšanai projektam „Baltijas valstu elektroenerģijas pārvades sistēmas integrācija un sinhronizēšana ar Eiropas tīkliem 1.posms'', projekta kopējās izmaksas 77,720 milj. EUR, saņemtais ES līdzfinansējums līdz 75% vai 58,290 milj. EUR no projekta izmaksām.

Pēc 2017.gada datiem AST Latvijā darbojas kā PSO ar pašu kapitālu 8,449 milj. EUR (31.12.2017.)[[6]](#footnote-7) apmērā. No 2018.gada AST ir īpašnieks 34,36% akciju sabiedrības "Conexus Baltic Grid" akciju kapitāla, un īsteno akcionāram piekritīgās funkcijas attiecība uz dabasgāzes pārvades un uzglabāšanas operatoru. AST pašu kapitāls uz 2018. gada beigām ir 70,344 milj. EUR[[7]](#footnote-8).

### Nomāto pārvades sistēmas aktīvu raksturojums

Atbilstoši Regulatora padomes 2015.gada 26.februāra lēmumam Nr. 1/6 “Elektroenerģijas pārvades sistēmas pakalpojumu tarifu aprēķināšanas metodika”[[8]](#footnote-9) no aktīvu kopuma ir izdalāma regulējamo aktīvu bāze, kas ir attiecināma uz pārvades sistēmas aktīvu nomu un pārvades tarifu. Regulējamo aktīvu bāzi (turpmāk – RAB) veido pārvades sistēmas operatora aktīvi vai to daļa, kas nepieciešami efektīvai pārvades sistēmas pakalpojuma sniegšanai.

RAB vērtībā neietilpst finanšu ieguldījumi, debitoru parādi, vērtspapīri un līdzdalība kapitālos, naudas līdzekļi, krājumi, pamatlīdzekļu izveidošanas un nepabeigto celtniecības objektu izmaksas, kā arī pamatlīdzekļu vērtības daļa, kas finansēta no valsts, pašvaldības, ārvalsts, ES, citas starptautiskas organizācijas un institūcijas finanšu palīdzības vai finanšu atbalsta. RAB neietver energopārvades līniju balstos uzstādītās zibensaizsardzības troses ar iebūvētu optisko šķiedru kabeli (turpmāk – OPGW) un dielektrisko pašnesošā optisko šķiedru kabeļa (turpmāk – ADSS) gaisvadu līnijas, kā arī pazemes sakaru līnijas. Attiecīgi ar šīs infrastruktūras izmantošanu saistītie pārvades sistēmas operatora funkciju veikšanai nepieciešamie pakalpojumi, kā piemēram, zibensaizsardzības pakalpojums, PSO tiek sniegti, neiznomājot visu minēto infrastruktūru, bet gan tikai noteiktu tehnisku daļu no šīs infrastruktūras.

Nomāto aktīvu kopējā vērtība 2019.gada 1.janvārī ir 426,1 milj. EUR, kas dalās starp īpašniekiem: LET pieder aktīvi 396,9 milj. EUR apmērā un AS “Latvenergo” pieder aktīvi 29,2 milj. EUR apmērā.

No 426,1 milj. EUR aktīvu vērtības 34,9 milj. EUR sastāda ES fondu līdzfinansētie līdzekļi un saņemtā pieslēguma maksa 43,4 milj. EUR no sistēmas lietotājiem, bet 347,6 milj. EUR ir regulējamo aktīvu bāze (skatīt 5.attēlu), kas tiek attiecināta uz pārvades sistēmas nomas maksu un iekļauta pārvades sistēmas tarifā. Bez RAB LET ir arī nepabeigtās celtniecības aktīvi, kas pēc projektu pabeigšanas tiks iekļauti regulējamo aktīvu bāzē un apgrozāmie līdzekļi, kuru vērtība 2018.gada 31.decembrī ir 64,2 milj. EUR (neto).

5.attēls

*Pārvades sistēmas aktīvu vērtība, milj. EUR (2018.g.)*

 RAB ietilpst 330kV un 110kV pārvades līnijas, iekārtas, inženierbūves, telekomunikāciju (izņemot OPGW (zibensaizsardzības trosi ar iebūvētu optisko šķiedru kabeli) un ADSS gaisvadu līnijas, kā arī pazemes sakaru līnijas) un citu palīgtelpu kopums, tajā skaitā, nomātais AS “Latvenergo” nekustamais īpašums (apakšstaciju vadības ēkas, zeme u.c.). Jautājums par īpašumtiesībām attiecībā uz energosistēmas elektronisko sakaru tīkla infrastruktūru pilnīgas īpašumtiesību nodalīšanas modeļa ieviešanas procesā starp AS “Latvenergo" un AST šajā ziņojumā netiek risināts.

Daļu no pārvades aktīviem (zemes un ēku infrastruktūra) vēsturiski izveidojušās situācijas dēļ lieto vairāki elektroenerģijas sistēmas dalībnieki - pārvades tīkla apakšstacijās vienlaicīgi ir izvietota arī AS “Sadales tīkls” un AS “Latvenergo” piederoša infrastruktūra – vidējā sprieguma sadales iekārtas, sakaru iekārtas un konteineru infrastruktūratelekomunikāciju iekārtu izvietošanai. Apakšstaciju ekspluatāciju kā galvenais nomnieks organizē AST, kas sniedz nomas un saistītos pakalpojumus (apsardze, uzturēšana) AS “Sadales tīkls” un AS “Latvenergo”. Nekustamais īpašums pamatā ir AS “Latvenergo” īpašumā. Kopumā no 139 110/330 kV apakšstacijām 15 apakšstacijās ēkas un būves atrodas uz trešo personu īpašumā esošām zemēm, bet 124 apakšstacijās ēkas un būves atrodas uz AS „Latvenergo” īpašumā esošas zemes.

LET īpašumā esošo pārvades sistēmas aktīvu – 330 kV un 110 kV pārvades līniju, iekārtu, inženierbūvju nodalīšanas jautājums jāvērtē kontekstā arī ar aktīvu saistītajiem nekustamajiem īpašumiem, kas ir AS „Latvenergo” īpašumā. Jāņem vērā, ka vienota nekustamā īpašuma sastāvā daudzos gadījumos ir arī AS „Sadales tīkls” un AS „Latvenergo” komercdarbībai nepieciešami objekti.

### Pārvades sistēmas aktīvu piederības maiņa un ietekme uz iesaistītajām pusēm

Lai īstenotu Trešo enerģētikas pakotni un pabeigtu neatkarīga pārvades sistēmas operatora ieviešanas procesu, MK Rīkojumā Nr.12 paredzētās Direktīvas 2009/72/EK ieviešanas darbības tiek pārskatītas. Lai nodrošinātu pāreju uz pilnīgas īpašumtiesību nodalīšanas modeli, pašlaik ir nepieciešams izvērtēt šī modeļa ietekmi uz elektroenerģijas nozares segmentiem un iesaistītajām pusēm.

Tā kā AS “Latvenergo” un AST ir valstij piederošas kapitālsabiedrības, aktīvu piederības maiņa ir plānota ar AS “Latvenergo” pamatkapitāla samazināšanu mantiskā formā, izņemot no AS “Latvenergo” aktīvu bāzes LET kapitāldaļas un nododot tās Finanšu ministrijas (kā AST kapitāldaļu turētājas) bilancē. Pēc LET kapitāldaļu nonākšanas valsts īpašumā pārvades aktīvi kā mantisks ieguldījums (LET kapitāldaļu formā) tiks ieguldīti AST pamatkapitālā, veicot AST pamatkapitāla palielināšanu, kā rezultātā LET kļūs par AST meitassabiedrību. Pirms AS “Latvenergo” pamatkapitāla samazināšanas mantiskā formā (ar LET kapitāla daļām), plānots, ka AS “Latvenergo” veiks saimnieciskās darbības veida ieguldījumu LET pamatkapitālā, ieguldot AS “Latvenergo” īpašumā esošos ar pārvades aktīviem saistītos nekustamos īpašumus un uz tiem attiecināmās saistības. Būtiski uzsvērt, ka nekustamo īpašumu nostiprināšanai zemesgrāmatā, piemērojams MK 2009.gada 27.oktobra noteikumu Nr. 1250 “Noteikumi par valsts nodevu par īpašuma tiesību un ķīlas tiesību nostiprināšanu zemesgrāmatā” 17.17. apakšpunkts - no valsts nodevas par īpašuma tiesību nostiprināšanu zemesgrāmatā ir atbrīvotas kapitālsabiedrības, kas sniedz pakalpojumus sabiedrības vajadzībām, piemēram, sabiedriskā transporta uzņēmumi, ostu pārvaldes vai uzņēmumi, kas nodrošina ūdens, gāzes vai elektroenerģijas piegādi, darbojas veselības aizsardzības jomā, valsts un pašvaldības nekustamā īpašuma apsaimniekošanas jomā un izglītības jomā, ja valstij vai pašvaldībām pieder vismaz puse no kapitālsabiedrības kapitāla, – no šo noteikumu 5.4.apakšpunktā noteiktās valsts nodevas (nekustamā īpašuma ieguldīšana kapitālsabiedrības pamatkapitālā – 1 % no kapitālsabiedrības pamatkapitālā ieguldāmās nekustamā īpašuma ieguldījuma summas (euro)).

LET kapitāldaļām tiks noteikta aktuālā tirgus vērtība saskaņā ar Komerclikuma 154.pantu, piesaistot neatkarīgu vērtētāju, un par tās vērtību arī tiks samazināts AS ,,Latvenergo” pamatkapitāls.

Lai augstāk minētā pārvades aktīvu nodalīšanas scenārija - AS “Latvenergo” pamatkapitāla samazināšanu par LET kapitāldaļu vērtību, īstenošana neradītu būtisku negatīvu ietekmi uz AS “Latvenergo” finanšu stāvokli, pirms tam būtu jāveic ieguldījums AS “Latvenergo” pamatkapitālā no tās iepriekšējo gadu nesadalītās peļņas.

# 5.1 Ietekme uz AS “Latvenergo” un *Latvenergo* koncernu

Izklāsts par aktīvu nodalīšanas finanšu ietekmi uz Latvenergo koncernu un priekšnosacījumiem aktīvu nodalīšanas īstenošanai skatāms ziņojuma 1. pielikumā.

# 5.2 Ietekme uz elektroenerģijas pārvades tīkla attīstību un AST

Latvijas elektroenerģijas pārvades sistēmas attīstība tiek realizēta saskaņā ar 10 gadu attīstības plānu, kura sastādīšanu nosaka Regulatora padomes 2011.gada 23.novembra lēmums Nr. 1/28 “Noteikumi par elektroenerģijas pārvades sistēmas attīstības plānu”[[9]](#footnote-10).

Regulators ar 2018.gada 28.septembra lēmumu Nr. 111 ir apstiprinājis “Elektroenerģijas pārvades sistēmas attīstības plānu no 2019.līdz 2028.gadam”.[[10]](#footnote-11)

Apstiprināts, ka pārvades sistēmā kopumā plānots ieguldīt 396,76 milj. EUR, no kuriem 169,57 milj. EUR attiecināmi pārvades sistēma projektiem, kas iekļauti Eiropas elektroenerģijas pārvades sistēmu operatoru organizācijas (ENTSO-E) desmit gadu tīkla attīstības plānā (TYNDP)[[11]](#footnote-12).

LET kā pārvades sistēmas īpašnieka funkciju veicējai ir uzdevums finansēt ieguldījumus pārvades sistēmā atbilstoši 10 gadu attīstības plānam. Finanšu pieejamība tiek garantēta, LET piesaistot aizņemto kapitālu no *Latvenergo* koncerna, kā arī izmantojot ES līdzfinansējumu, slēdzot trīspusējus līgumus starp INEA, AST un LET. *Latvenergo* koncernam veicot finansējuma piesaisti lielākā apjomā (nodrošinot gan pārvades, gan sadales, gan arī ražošanas projektu realizācijas iespējas), tiek iegūti labvēlīgāki aizņēmuma nosacījumi kā gadījumā, ja finansējums tiktu piesaistīts atsevišķi (mazāks aizņēmuma portfelis). Veicot pilnīgas īpašumtiesību nodalīšanas modeļa ieviešanu, AST būtu nepieciešams patstāvīgi piesaistīt aizņemtos līdzekļus kapitālieguldījumu programmas īstenošanai. Pašlaik spēkā esošā neatkarīga sistēmas operatora modeļa dēļ AST pastāv netipiska kapitāla struktūra, kas ierobežo finanšu līdzekļu aizņemšanās iespējas.

Aktīvu piederības maiņas rezultātā ievērojami pieaugs AST bilances vērtība, peļņas rādītāji (peļņa no pārvades pakalpojumu sniegšanas paliktu AST rīcībā).

Vienlaikus, kā liecina AST veiktās pārrunas ar lielākajām kredītiestādēm Latvijā, kā arī Eiropas Rekonstrukcijas un attīstības banku, AST kā vienīgais elektroenerģijas pārvades sistēmas pakalpojuma sniedzēja Latvijā, valsts īpašumā esoša kapitālsabiedrība spēs piesaistīt aizņemot kapitālu nepieciešamajā apjomā un kredītreitings prognozējams augsts.

Būtiski minēt, ka grozījumi Starptautiskajā finanšu pārskatu standartā Nr.16 "Noma", kas stājās spēkā 2019.gada 1.janvārī, atbilstoši AST sniegtajai informācijai atstāj būtisku ietekmi uz AST finanšu pārskatiem 2019.gadā. Standarts pieļauj divas metodes nomāto aktīvu lietošanas tiesību sākotnējās atzīšanas novērtējumam. AST ir veikusi aprēķinus atbilstoši abām metodēm un par piemērotāko atzinusi veikt lietošanas tiesību sākotnējo novērtējumu tā, it kā standarts tiktu piemērots kopš nomas darījuma sākuma datuma, to diskontējot. Atbilstoši aprēķiniem sākotnējās atzīšanas brīdī veidojas negatīva starpība orientējoši 4 milj. EUR apmērā, kas jāatzīst AST bilancē 2019.gadā pašu kapitāla sastāvā, tādējādi samazinot pašu kapitāla kopējo vērtību 2019.gadā.

Tādējādi, ja līdz 2019.gada beigām netiek pieņemts lēmums par aktīvu nodošanu, nomas līgums automātiski tiek pagarināts uz 5 gadiem, tas ir, tas tiek uzskatīts par ilgtermiņa nomas līgumu un AST ir pienākums piemērot standartu, atzīstot pašu kapitāla samazinājumu (grāmatvediskos zaudējumus) orientējoši 4 milj. EUR apmērā.

Detalizētāka pilnīgas īpašumtiesību nodalīšanas modeļa ieviešanas ietekme uz AST finanšu situāciju aprakstīta AST sagatavotajā izklāstā, kas skatāms ziņojuma 2. pielikumā.

# 5.3 Ietekme uz tarifu

Līdzšinējais PSO aktīvu pārvaldības modelis ir administratīvi sarežģītāks un ES maz izplatīts. AST kapitāla atdeve no pārvades aktīvu darbības tiek novirzīta nomas maksas segšanai. LET kā pārvades sistēmas īpašnieks finansē kapitālieguldījumus, par ko ir lēmis PSO. Ievērojot Elektroenerģijas tirgus likuma 21.² panta otrajā daļā noteikto, kapitālieguldījumu rezultātā izveidotie aktīvi ir pārvades sistēmas īpašnieka īpašums. Projekti tiek finansēti ar LET naudas plūsmu, kas veidojas no nomas maksas, kā arī piesaistot aizņēmumu no mātes kompānijas AS “Latvenergo” un izmantojot līdzfinansējumu no ES.

Ņemot vērā Elektroenerģijas tirgus likumā noteiktos pienākumus, LET un AST veic atšķirīgas administratīvās funkcijas, tomēr tarifā iekļaujot abu uzņēmumu - AST un LET atļauto peļņu un administratīvās izmaksas, rodas papildus slodze uz tarifu, piemēram, abas kapitālsabiedrības maksā Regulatora nodevu – 0,2% no komersanta sniegto sabiedrisko pakalpojumu neto apgrozījuma aizpagājušā kalendāra gadā.

LET ekspluatācijas un administratīvās izmaksas gadā ir ap 1 milj. EUR (3.tabula), un tās nodrošina arī tādu funkciju veikšanu, ko šobrīd neveic AST, piemēram, OPGW kabeļa elektriskās daļas noma elektropārvaldes līniju pārsprieguma aizsardzības nodrošināšanai, zemes un telpu noma no trešajām personām, finansējuma piesaiste un kredītreitinga uzturēšana (*Latvenergo* grupā), pārvades sistēmas pamatlīdzekļu uzskaite u.c.

3.tabula

*LET ekspluatācijas un administratīvās izmaksas gadā, milj. EUR*

|  |  |  |  |  |
| --- | --- | --- | --- | --- |
|  | **2018** | **2017** | **2016** | **2015** |
| LET administratīvās izmaksas gadā, milj. EUR | 1,055 | 0,999 | 1,003 | 1,069 |

Viens no priekšnosacījumiem un galvenajiem virzītājiem esošā neatkarīgas sistēmas operatora modeļa pārskatīšanai un pilnīgas īpašumtiesību nodalīšanas modeļa ieviešanai - pārvades sistēmas pakalpojuma tarifa noturēšana esošajā līmenī un iespējama samazināšana.

Papildus, jāņem vērā, ka pārņemot aktīvus tiek saglabāti regulēta tarifa noteikšanai izmantotie grāmatvedības uzskaites principi, skaidri un nepārprotami nodalot trešo pušu ieguldījumus (īpaši ES līdzfinansētos) no aktīvu īpašnieka veiktajiem ieguldījumiem aktīvos, t.i., aktīvu pārņemšana īstenojama tādā veidā, lai vēsturiski veiktie trešo pušu ieguldījumi arī pēc aktīvu nodošanas pārvades sistēmas operatora īpašumā regulēšanas vajadzībām grāmatvedībā tiktu uzskaitīti un atspoguļoti atsevišķi, nodrošinot, ka tarifu izmaksās netiek iekļauts ar trešo pušu ieguldījumu izveidoto aktīvu nolietojums un kapitāla atdeve.

# 5.4 Ietekme uz valsts budžetu

Pašreizējā īpašumtiesību modelī LET peļņa veidojas no AST veiktajiem maksājumiem par pārvades aktīvu nomu un nomas maksā ietvertās kapitāla atdeves, secīgi ietekmējot *Latvenergo* koncerna kopējo peļņu. Aktīvu atsavināšanas darījuma gadījumā par aptuveni 15 milj. EUR samazināsies *Latvenergo* koncerna peļņa (peļņa pirms uzņēmuma ienākuma nodokļa), kā arī attiecīgi valstij dividendēs izmaksājamās peļņas apmērs no *Latvenergo* koncerna.

Vienlaicīgi, aktīvu nodalīšanas rezultātā, pārvades aktīvu nomas maksā ietvertā kapitāla atdeve tiks izmaksāta dividendēs valstij, lai modeļa ieviešana neatstātu negatīvu ietekmi uz budžetu. Ievērojot to, ka AST vienīgais akcionārs ir valsts, valstij dividendēs izmaksājamās peļņas apmērs tiek noteikts atbilstoši saistošajiem normatīvajiem dokumentiem, tai skaitā Publiskas personas kapitāla daļu un kapitālsabiedrību pārvaldības likumam, likuma “Par valsts vidēja termiņa budžeta ietvaru” u.c. Attiecīgi - AST dividenžu iemaksu veiks normatīvajos aktos neteiktajā apmērā.

Jāuzsver, ka aktīvu nodalīšanas jāīsteno tā, lai tā neradītu negatīvu ietekmi uz vispārējās valdības budžeta bilanci.

Jautājumā par iespējamo valsts atbalstu PSO jāņem vērā Eiropas Komisijas 2017.gada 2.oktobrī sagatavotais atzinums par akciju sabiedrības “Conexus Baltic Grid” valsts akciju nodošanu AST. Atzinumā minēts, ka AST un akciju sabiedrība “Conexus Baltic Grid” ir dabīgi izveidojušies monopoli un abi savu darbību veic saskaņā ar Direktīvu 2009/72/EK un Eiropas Parlamenta un Padomes Direktīva 2009/73/EK (2009. gada 13. jūlijs) par kopīgiem noteikumiem attiecībā uz dabasgāzes iekšējo tirgu un par Direktīvas 2003/55/EK atcelšanu. Nedz akciju sabiedrība “Conexus Baltic Grid”, nedz AST nedarbojas citos tirgos Latvijā vai citur ES, tādēļ ir uzskatāms, ka atbalsta sniegšana AST neradītu konkurences izkropļojumus (jo tirgus nepastāv) un līdz ar to nebūtu kvalificējama kā valsts atbalsts.

Identiski apsvērumi ir izmantojami, novērtējot LET kapitāldaļu ieguldīšanas ietekmi. LET komercdarbības vienīgais nolūks ir nodrošināt dabiskā monopola pārvades sistēmas operatora darbībai pakārtotu pakalpojumu – pārvades sistēmas aktīvu īpašumtiesību uzturēšanu. LET nedarbojas citos tirgos Latvijā vai citur ES, nedz elektroenerģijas pārvades pakalpojuma sniegšanā, nedz konkurējošu energoresursu tirgos, un tās darbība ir pakārtota Direktīvas 2009/72/EK nosacījumiem par pārvades sistēmas īpašnieku.

Ievērojot minētos apstākļus un Eiropas Komisijas 2017.gada 2.oktobrī  sniegto novērtējumu līdzīgos apstākļos, secināms, ka nav konstatējamas Komercdarbības atbalsta kontroles likuma 5.pantā visas noteiktās komercdarbības atbalstu raksturojošās pazīmes, jo plānotā LET kapitāldaļu ieguldīšana AST pamatkapitālā neietekmē tirdzniecību un neizkropļo konkurenci ES iekšējā tirgū.

### Secinājumi

Kopš MK rīkojuma Nr.12 pieņemšanas ir mainījušies apstākļi un ietekmējošie faktori, kas bija izšķiroši neatkarīga sistēmas operatora ieviešanas modelim 2011.gadā, izpildot Direktīvas 72/2009/EK prasības.

Pilnīga īpašumtiesību nodalīšanas modeļa ieviešana atstās pozitīvu iespaidu uz PSO darbību, veicinās pārvades tīkla attīstības iespējas. No enerģētikas politikas īstenošanas puses raugoties, pilnīgas īpašumtiesību nodalīšanas modeļa ieviešana ir efektīvs solis pārvades sistēmas darbībā, tai skaitā arī elektroenerģijas tirgus attīstībā un turpmākā integrācijā ES, un racionāla tālākā rīcība. Lai arī aktīvu piederības maiņa atstās negatīvu iespaidu uz *Latvenergo* koncernu, pilnīgas īpašumtiesību nodalīšanas modeļa ieviešanas pozitīvie aspekti prevalē pār negatīvajiem.

Par piemērotāko aktīvu nodalīšanas veidu atbalstāma AS “Latvenergo” pamatkapitāla palielināšana no kapitālsabiedrības iepriekšējo gadu nesadalītās peļņas (kuras kopējais apmērs uz 30.06.2019. ir 235 milj. EUR), bet ne vairāk kā neatkarīgu vērtētāju noteiktās LET kapitāldaļu tirgus vērtības apmērā, un sekojoša AS “Latvenergo” pamatkapitāla samazināšana mantiskā formā ar LET kapitāla daļām, kas pēc nonākšanas valsts īpašumā, tiktu ieguldītas AST pamatkapitālā.

Precīza īpašumtiesību nodalīšanas finansiālā ietekme uz AST, AS “Latvenergo”, pārvades sistēmas pakalpojuma tarifu un valsti (vispārējās valdības budžetu) būtu nosakāma pēc aktīvu novērtēšanas procesa beigām.

Atbilstoši Publiskas personas kapitāla daļu un kapitālsabiedrību pārvaldības likuma 5.panta otrajā daļā noteiktajam, atļauju AS “Latvenergo” izbeigt līdzdalību LET pieņem Ministru kabinets, un attiecīgi - atbilstoši Publiskas personas kapitāla daļu un kapitālsabiedrību pārvaldības likuma 4.panta trešajā daļā un 5.panta otrajā daļā noteiktajam, arī atļauju AST iegūt līdzdalību LET pieņem Ministru kabinets, pamatojoties uz AST sagatavoto vērtējumu par to, vai ar līdzdalību LET AST resursi tiks izmantoti racionāli un ekonomiski pamatoti, ievērojot labas korporatīvās pārvaldības principus.

Aktīvu nodalīšanas īstenošanas procesā jāņem vērā šādi priekšnosacījumi:

1) aktīvu nodalīšanas process nerada negatīvu ietekmi uz pārvades sistēmas pakalpojuma tarifu;

2) AS “Latvenergo” pamatkapitāla palielināšana, tajā ieguldot AS “Latvenergo” iepriekšējo gadu nesadalīto peļņu;

3) AS “Latvenergo” pamatkapitāla samazināšana tiek saskaņota ar *Latvenergo* koncerna pašreizējiem aizdevējiem un obligacionāriem;

4) aktīvu piederības maiņa nerada negatīvu ietekmi uz vispārējās valdības budžeta bilanci;

5) atzīt, ka Ministru kabineta 2009.gada 27.oktobra noteikumu Nr. 1250 “Noteikumi par valsts nodevu par īpašuma tiesību un ķīlas tiesību nostiprināšanu zemesgrāmatā” 17.17. apakšpunktā noteiktais valsts nodevas atbrīvojums ir attiecināms uz šajā ziņojumā noteikto pilnīgas īpašumtiesību nodalīšanas modeļa ieviešanas procesu un ar to saistītajām darbībām attiecībā uz pārvades sistēmas aktīvu pārreģistrēšanu.

### Turpmākie soļi un izmaiņas tiesību aktos, kas nepieciešamas, ieviešot modeli “Pilnīga īpašumtiesību nodalīšana”

**Lai īstenotu minētos pasākumus, Ministru kabinetam jāpieņem šādi lēmumi:**

1. Par atbalstu 2011.gada MK rīkojumā Nr.12 paredzētajai PSO pilnīgas īpašumtiesību nodalīšanas modeļa ieviešanai, ievērojot informatīvā ziņojuma secinājumu nodaļā izklāstīto aktīvu nodalīšanas risinājumu un tā priekšnosacījumus.
2. Par uzdevumu Ekonomikas ministrijai sagatavot un Ministru kabinetā iesniegt nepieciešamos tiesību aktu projektus, lai līdz 2020.gada 1.jūlijam tiktu ieviests pilnīgas īpašumtiesību nodalīšanas modelis.
3. Par uzdevumu Ekonomikas ministrijai un Finanšu ministrijai līdz 2019.gada 30.novembrim sagatavot un iesniegt Ministru kabinetā nepieciešamos tiesību aktu projektus AS “Latvenergo” līdzdalības izbeigšanai LET un AST līdzdalības uzsākšanai LET saskaņā ar Publiskas personas kapitāla daļu un kapitālsabiedrību pārvaldības likuma 4. pantu, 5. pantu un 9. panta otro daļu Ministru kabineta atbalstītā risinājuma pilnīgas īpašumtiesību nodalīšanas modeļa ieviešanai.
4. Par uzdevumu Ekonomikas ministrijai un Finanšu ministrijai kā AS “Latvenergo” un AST akcionāriem veikt nepieciešamās darbības, lai īstenotu Ministru kabineta atbalstītā risinājuma pilnīgas īpašumtiesību nodalīšanas modeļa ieviešanai.

Iesniedzējs:

Ekonomikas ministrs R. Nemiro

Vīza:

Valsts sekretārs Ē. Eglītis

Armane, 67013069

Daira.Armane@em.gov.lv

1. Direktīvas 2009/72/EK IV nodaļas 9.panta 1.punkts [↑](#footnote-ref-2)
2. Direktīvas 2009/72/EK V nodaļas 17.panta 1.punkts [↑](#footnote-ref-3)
3. 2011.gada 12.janvāra MK rīkojums Nr.12 ”Par Koncepciju par nepieciešamajām darbībām Eiropas Parlamenta un Padomes 2009.gada 13.jūlija Direktīvā [2009/72/EK](http://eur-lex.europa.eu/eli/dir/2009/72/oj/?locale=LV) par kopīgiem noteikumiem attiecībā uz elektroenerģijas iekšējo tirgu un par Direktīvas [2003/54/EK](http://eur-lex.europa.eu/eli/dir/2003/54/oj/?locale=LV) atcelšanu noteiktajai elektroenerģijas pārvades sistēmas operatora nodalīšanai” (prot. Nr.1 42.§) [↑](#footnote-ref-4)
4. <https://www.sprk.gov.lv/uploads/doc/LemumsN090D26072018.pdf> [↑](#footnote-ref-5)
5. Elektroenerģijas tirgus likuma 13.panta 3.punkts un 6.punkts (Ar grozījumiem, kas izdarīti ar 10.04.2008. un 08.07.2011. likumu, kas stājas spēkā 11.08.2011.) [↑](#footnote-ref-6)
6. AST darbības rādītāji par 2017.gadu: http://www.ast.lv/lv/content/2017-gada-parskats. [↑](#footnote-ref-7)
7. <http://www.ast.lv/lv/content/2018-gada-parskats> [↑](#footnote-ref-8)
8. Regulatora padomes 2015.gada 26.februāra lēmums Nr. 1/6 “Elektroenerģijas pārvades sistēmas pakalpojumu tarifu aprēķināšanas metodika” (prot. Nr.7, 3.p.) [↑](#footnote-ref-9)
9. Sabiedrisko pakalpojumu regulēšanas komisijas 2011.gada 23. novembra lēmums Nr. 1/28 “Noteikumi par elektroenerģijas pārvades sistēmas attīstības plānu” (prot. Nr.43, 7.p.) [↑](#footnote-ref-10)
10. Elektroenerģijas pārvades sistēmas 10 gadu attīstības plāns pieejams: https://www.sprk.gov.lv/cmaa/type\_2?year=2018&sector=26&category=All [↑](#footnote-ref-11)
11. ENTSO-E 10 gadu tīkla attīstības plāns: https://tyndp.entsoe.eu/tyndp2018/ [↑](#footnote-ref-12)